**PASLAUGŲ TEIKIMO SUTARTIS Nr.**

2019 m. gruodžio 20d., Vilnius

**UAB „Ignitis grupės paslaugų centras”**, pagal Lietuvos Respublikos įstatymus įsteigta uždaroji akcinė bendrovė, juridinio asmens kodas 303200016, PVM mokėtojo kodas LT100008194913, buveinė registruota adresu A. Juozapavičiaus g. 13, Vilnius, Lietuvos Respublika, įregistruota Lietuvos Respublikos Juridinių asmenų registre (toliau – „**Paslaugų teikėjas**“), atstovaujama , veikiančios pagal Paslaugų teikėjo įstatus

ir

**UAB Vilniaus kogeneracinė jėgainė**, pagal Lietuvos Respublikos įstatymus įsteigta uždaroji akcinė bendrovė, juridinio asmens kodas 303782367, PVM mokėtojo kodas LT 100009225717, buveinė registruota adresu Žvejų g. 14. LT-09310 Vilnius, Lietuvos Respublika, įregistruota Lietuvos Respublikos Juridinių asmenų registre (toliau – „**Užsakovas**“), atstovaujama ,

toliau Sutarties tekste abu kartu vadinami „Šalimis“,

Šalys atsižvelgdamos į tai, kad:

1. Užsakovas atliko Informacinių technologijų ir telekomunikacijų infrastruktūrinių paslaugų viešąjį pirkimą (toliau – Pirkimas);
2. Paslaugų teikėjas turi informacinių technologijų ir telekomunikacijų ir kitų susijusių paslaugų teikimui būtiną įrangą, darbuotojus, žinias, bei yra pasirengęs teikti minėtas paslaugas, o Užsakovas pageidauja šias paslaugas įsigyti;
3. Užsakovas pageidauja gauti kokybišką ir į informacinę saugą orientuotą informacinių technologijų ir telekomunikacijų bei kitų su informacinėmis technologijomis susijusių paslaugų paketą iš patikimo Paslaugų teikėjo;

sudarė šią Paslaugų teikimo sutartį (toliau – „**Sutartis**“):

1. **SUTARTIES DALYKAS**
   1. Paslaugų teikėjas įsipareigoja šioje Sutartyje nustatyta tvarka bei konfidencialumo sąlygomis, savo rizika ir sąskaita teikti Užsakovui jo užsakytas ir Sutarties prieduose nurodytas informacinių technologijų ir telekomunikacijų bei kitas susijusias paslaugas (toliau – „**Paslaugos**“), o Užsakovas įsipareigoja priimti kokybiškai suteiktas Paslaugas ir apmokėti Paslaugų teikėjui šioje Sutartyje nustatyta tvarka.
   2. Pagal Sutartį nuolat teikiamos ir vienkartinės Paslaugos, jų specifikacija, Paslaugų kokybės lygio reikalavimai ir užmokestis už Paslaugas pateikiami prieduose prie Sutarties.
   3. Iškilus kitų ir/ar papildomų informacinių technologijų ir telekomunikacijų bei kitų susijusių paslaugų, nei numatyta galiojančiuose Sutarties prieduose, poreikiui arba prireikus pakeisti teikiamų Paslaugų parametrus, Užsakovas įsipareigoja pateikti Paslaugų teikėjui atitinkamą prašymą raštu arba elektroniniu paštu, o Paslaugų teikėjas įsipareigoja pasiūlyti Užsakovui tokias paslaugas arba jų alternatyvas per kuo trumpesnį terminą. Šalys, vadovaudamosi galiojančiu bei taikomu viešųjų pirkimų teisiniu reglamentavimu (esant poreikiui, atlikus reikalingas viešojo pirkimo procedūras atitinkamų paslaugų įsigijimui), atskirai susitars dėl tokių paslaugų, jų specifikacijos, kokybės lygio reikalavimų ir užmokesčio už paslaugas, sudarydamos atskirą arba pakeisdamos esamą Sutarties priedą. Prieš užsakydamas paslaugas, kurioms būtinas teisės aktuose nustatytas leidimas, Užsakovas turi gauti tokį leidimą.
   4. Paslaugų teikėjas dės maksimalias pastangas bendradarbiaujant, konsultuojantis su Užsakovu, identifikuojant  Užsakovo Paslaugų  poreikį, kas  padės pasiekti efektyviausią Sutarties vykdymą abiem Šalims. Paslaugų teikėjas įsipareigoja iš anksto informuoti Užsakovą apie planuojamas vykdomų informacinių technologijų ir telekomunikacijų pirkimų Užsakovo naudai derybas, kurių metu bus nagrinėjami klausimai ir/ar priimami sprendimai tiesiogiai susiję su Užsakovui teikiama (-omis) Paslauga (-omis) arba įgyvendinant konkretų projektą, dėl kurio su Užsakovu yra pasirašytas atskiras užsakymas ar susitarimas. Užsakovas turi teisę dalyvauti vykdant derybas.
2. **PASLAUGŲ TEIKIMO TVARKA. ŠALIŲ TEISĖS IR PAREIGOS**
   1. **Bendrosios nuostatos**
      1. Šios Sutarties galiojimo laikotarpiu Paslaugų teikėjas savo rizika ir sąskaita įsipareigoja organizuoti ir teikti Užsakovui Sutartyje ir Šalių sudarytuose Sutarties prieduose nurodytas Paslaugas nuolatos ir nepertraukiamai (išskyrus Sutartyje ar atskiruose susitarimuose numatytas išimtis), be atskiro Paslaugų užsakymo, šioje Sutartyje ir jos prieduose nustatytomis sąlygomis ir reikalavimais, įskaitant ir papildomai užsakomas Paslaugas pagal šios Sutarties prieduose nustatytas sąlygas ir reikalavimus.
      2. Paslaugų teikėjas įsipareigoja kokybiškai ir laiku vykdyti visus savo įsipareigojimus, numatytus šioje Sutartyje. Paslaugų teikėjo teikiamų Paslaugų kokybė turi atitikti Užsakovo reikalavimus, numatytus šioje Sutartyje ir jos prieduose, o taip pat galiojančiuose teisės aktuose numatytus reikalavimus Paslaugoms.
      3. Ši Sutartis ir jos priedai nedaro įtakos techninės ir programinės įrangos nuosavybės ir autorinėms teisėms. Šalys pasižada laikytis galiojančių techninės ir programinės įrangos licencijavimo sąlygų.
      4. Kiekviena Šalis gali naudotis įranga ir/ar programomis, priklausančiomis kitai Šaliai. Tokia įranga ir programos gali būti naudojamos tik Sutartyje ir jos prieduose numatytais tikslais, ir laikantis galiojančių techninės ir programinės įrangos licencijų reikalavimų.
      5. Paslaugų teikėjas, teikdamas Paslaugas, gali naudoti įrangą ar programas, kurias įsigijo nuosavybės teise ar licencijos ar kitu pagrindu iš trečios šalies. Paslaugų teikėjas įsipareigoja atlikti visus reikiamus veiksmus, kad įgytų teisę perduoti įrangą ar programas Užsakovui Paslaugų teikimo tikslais ir tokiais veiksmais nepažeistų jokių trečiųjų asmenų teisių. Jei Paslaugų teikėjas perdavimo momentu tokios teisės neturi, Paslaugų teikėjas yra atsakingas užtikrinti, kad Užsakovas galėtų nepertraukiamai toliau naudotis įranga ar programomis, kol tokia teisė bus įgyta arba privalo pakeisti įrangą ar programinę įrangą atitinkamomis.
      6. Nei viena Šalis neprivalo drausti kitai Šaliai priklausančios įrangos (turto).
   2. **Šalių teisės ir pareigos**
      1. Šalys susitaria, kad Užsakovui Paslaugas teikia Paslaugų teikėjo darbuotojai ar kiti jo pasirinkti tretieji asmenys (subrangovai). Už Paslaugų tiekėjo pasitelktų trečiųjų šalių veiklą prieš Užsakovą atsakingas Paslaugų teikėjas.
      2. Paslaugų teikėjas užtikrina, kad jo pasirinkti Paslaugas teikiantys tretieji asmenys (subrangovai) turi Paslaugų teikimui reikalingą kvalifikaciją, profesinių žinių ir/arba įgūdžių.
      3. Paslaugų teikėjas įsipareigoja aktyviai ir savalaikiai užtikrinti bei tobulinti Paslaugų saugumą išorės ir vidaus grėsmių atžvilgiu, vadovaujantis tokiais teisės aktais (įskaitant, bet neapsiribojant): „Lietuvos energija“, UAB, Įmonių grupės informacijos saugos politikos įgyvendinimo gairės: ITT veiklos saugos standartas, „Lietuvos energija“, UAB, Įmonių grupės informacijos saugos politikos įgyvendinimo gairės: kompiuterių tinklų saugos standartas, „Lietuvos energija“, UAB, Įmonių grupės informacijos saugos politikos įgyvendinimo gairės: minimalūs ITT saugos reikalavimai (toliau - „**Saugos reikalavimai**“), aiškiai paskirstydamas bei patvirtindamas su informacijos saugumu susijusias atsakomybes, patvirtindamas atitinkamas procedūras ir vykdydamas kitus reikiamus veiksmus Paslaugų teikėjo įmonėje, taip pat palaikydamas atitinkamus ryšius su Užsakovu. Paslaugų teikėjas, siekdamas užtikrinti Saugos reikalavimus, įsipareigoja per 30 (trisdešimt) darbo dienų nuo Sutarties pasirašymo Užsakovui pateikti neatitikimų Saugos reikalavimams sąrašą ir esamus neatitikimus šalinti su Užsakovu susiderintais terminais ir sąlygomis, kurie bus numatyti atskirame susitarime. Paslaugų teikėjas yra sertifikavęs savo informacinės saugos vadybos sistemą pagal ISO 27001 standartą apimtimi „Informacinių technologijų ir telekomunikacijų infrastruktūros paslaugų ir programinės įrangos kūrimas, priežiūra ir aptarnavimas“ ir užtikrina šio standarto reikalavimų laikymąsi visą Sutarties galiojimo laiką.
      4. Paslaugų teikėjas įsipareigoja užtikrinti, kad Paslaugos būtų teikiamos Sutartyje nustatyta tvarka, tinkamai, laiku, efektyviai bei ekonomiškai, vadovaujantis šia Sutartimi, proporcingumo, lygiateisiškumo bei bendrai priimtais profesiniais, techniniais, vadybos ir atskaitomybės principais bei standartais. Kilus klausimams dėl Paslaugų teikimo, Šalys įsipareigoja nedelsdamos kreiptis viena į kitą, o kilusius nesutarimus spręsti Sutarties 9.2 punkte nustatyta tvarka.
      5. Paslaugų teikėjas įsipareigoja:
   3. per 10 (dešimt) darbo dienų po Sutarties sudarymo ir dokumentų kopijų, kaip numatyta Sutarties 2.2.6 punkte, gavimo iš Užsakovo, pateikti Užsakovui savo, o jei Paslaugas pagal Sutartį teiks ir/ar su tuo susijusius darbus atliks ir Paslaugų teikėjo pasirinkti tretieji asmenys (subrangovai), tai ir jų, dokumentus (jų kopijas), liudijančius atitikimą Užsakovo vidaus teisės aktams, reguliuojantiems darbo tvarką Užsakovo patalpose, įrenginiuose, statiniuose ir/ar teritorijose ir/arba su Užsakovo duomenimis ar nuosavybe. Dokumentai turi būti atnaujinti esamiems darbuotojams ar Paslaugų teikėjo pasirinktiems tretiesiems asmenims (subrangovams) įsigijus naujas teises ar jiems (darbuotojams ar subrangovams) pasikeitus;
   4. su Užsakovu prieš 5 (penkias) darbo dienas iki pradedant darbus pasirašyti Užsakovo parengtą ir Paslaugų teikėjui pateiktą tarpusavio saugos darbe atsakomybės ribų aktą;
   5. atsižvelgti į Užsakovo darbuotojų, atsakingų už darbuotojų saugą ir aplinkosaugą, ir darbuotojų, vykdančių techninę priežiūrą ir kontrolę, reikalavimus sustabdyti darbus, jeigu tokie Užsakovo darbuotojai nustato grubius darbo saugos ir gaisrinės saugos bei aplinkos apsaugos reikalavimų pažeidimus, iki tokių pažeidimų pašalinimo;
   6. užtikrinti, kad Paslaugas teiks darbuotojai ir Paslaugų teikėjo pasirinkti tretieji asmenys (subrangovai), turintys tinkamą darbams atlikti kompetenciją, kvalifikaciją ir darbo priemones, taip pat (jei Paslaugų teikimui yra būtina) turintys valstybės institucijų išduotus dokumentus, suteikiančius teisę atlikti darbus, bei įrangos gamintojų išduotus sertifikatus, patvirtinančius, kad darbuotojai ir Paslaugų teikėjo pasirinkti tretieji asmenys (subrangovai) yra apmokyti dirbti su darbams naudojama gamintojo įranga;
   7. užtikrinti, kad pagal šią Sutartį Paslaugas teikiantys Paslaugų teikėjo darbuotojai ir Paslaugų teikėjo pasirinkti tretieji asmenys, laikytųsi Sutarties ir jos prieduose Paslaugų teikėjui numatytų įpareigojimų, įskaitant, bet neapsiribojant konfidencialumo įsipareigojimo, ir atlyginti dėl tokių įsipareigojimų nesilaikymo Užsakovo patirtus tiesioginius nuostolius.
   8. laikytis teisės norminių aktų, nustatytų aplinkos apsaugos ir darbų saugumo reikalavimų, teisės norminių aktų nustatytais atvejais, gauti visus Paslaugų teikimui būtinus sutikimus, leidimus ir/ar licencijas.
      1. Užsakovas įsipareigoja per 5 (penkias) darbo dienas po Sutarties sudarymo pateikti Paslaugų teikėjui savo vidaus teisės aktų, reguliuojančių darbo tvarką Užsakovo patalpose, įrenginiuose, statiniuose ir/ar teritorijose ir/arba su Užsakovo duomenimis ar nuosavybe, kopijas, tam kad Paslaugų teikėjas galėtų tinkamai įvykdyti Sutarties 2.2.5 punktu prisiimtas pareigas. Vidaus tvarkoms pasikeitus, atnaujintų dokumentų kopijos turi būti neatidėliotinai pateiktos Paslaugų teikėjui.
      2. Šalims susitarus, Paslaugų teikėjas įsipareigoja savo lėšomis ir pajėgomis tobulinti teikiamas Paslaugas ir atnaujinti Paslaugų specifikacijas ar jų priedus bei Šalių suderintą Paslaugas apibrėžiančią dokumentaciją, diegti gerąsias praktikas tarp Paslaugų teikėjo darbuotojų, siekiant užkirsti kelią nesankcionuotam (tame tarpe netyčiniam) Užsakovo informacijos atskleidimui, pakeitimui ar sunaikinimui. Bet kokie pakeitimai, darantys įtaką Užsakovui teikiamoms Paslaugoms, įsigalioja, tik kai juos Šalys patvirtina raštu.
      3. Jei Paslaugų teikimas yra susijęs su Užsakovo valdomais/tvarkomais asmens duomenimis, Paslaugų teikėjas yra atsakingas už asmens duomenų apsaugą pagal Lietuvos Respublikos įstatymus.
      4. Šia Sutartimi Šalys patvirtina, kad nepagrįstai neatsisakys išduoti kitos Šalies atstovams, pateikusiems tapatybę patvirtinančius dokumentus ir nurodytiems šios Sutarties 2.3 punkte žemiau ar atitinkamame tokiame kitos Šalies pranešime, jei būtų pasikeitimų, leidimus patekti į pirmosios Šalies įmonės teritoriją, jei tokie leidimai būtų reikalingi. Apie poreikį patekti į kitos Šalies teritoriją Šalis informuos iš anksto, išskyrus avarijų, gedimų ar kitus nenumatytus atvejus. Kai tai įmanoma, Šalys įsipareigoja tokius leidimus išduoti nedelsiant, bet nė vėliau kaip per 5 (penkias) darbo dienas po Sutarties pasirašymo ir atitinkamų dokumentų, numatytų Sutarties 2.2.5 punkte, pateikimo ir atitinkamai po kiekvieno pranešimo apie šios Sutarties 2.3 punkte nurodytų asmenų pasikeitimą pateikimo. Šalys Sutarties priede gali susitarti dėl kitokios leidimų patekti į kitos Šalies teritoriją išdavimo tvarkos.
      5. Šalys įsipareigoja, pagal motyvuotą kitos Šalies prašymą, vadovaujantis principu „būtina žinoti“, pateikti prašančiai Šaliai visus jai reikalingus ir jos nurodytus dokumentus, informaciją bei kitą medžiagą, susijusią su Šalies vykdoma veikla ir Paslaugų poreikiu. Principas „būtina žinoti“ reiškia, kad Šaliai gali būti patikėta tik tokios apimties informacija, kokios pagrįstai reikia jos pareigoms, numatytoms šioje Sutartyje, tinkamai atlikti. Šalies atsisakymas pateikti informaciją vadovaujantis principu „būtina žinoti“ turi būti raštiškai pagrįstas ir motyvuotas. Kilus nesutarimams, Šalys įsipareigoja juos spręsti Sutarties 9.2 punkte nustatyta tvarka.
      6. Užsakovas įsipareigoja sudaryti Paslaugų teikėjui galimybę suderintu su Užsakovu laiku, o avarijų, gedimų ar kitais nenumatytais atvejais – nedelsiant bet kuriuo Paslaugų teikėjo ar jo atstovo nurodytu metu, lankytis Užsakovo patalpose ir bendrauti su reikiamais Užsakovo darbuotojais tiek, kiek tai reikalinga Paslaugų teikimui ir / ar jų trūkumų šalinimui.
      7. Šalys įsipareigoja palaikyti savo darbuotojų reikiamą kompetenciją ir kvalifikaciją iš vienos pusės Paslaugų teikimui, iš kitos pusės – Paslaugų priėmimui ir tolesnei eksploatacijai vykdyti.
      8. Užsakovas, o taip pat Paslaugų teikėjas, jei jam Užsakovas Paslaugų teikimo tikslu perdavė Užsakovui priklausančią techninę, programinę ar kitokią įrangą, įsipareigoja kitos Šalies perduotą įrangą tausoti ir naudoti ją tik pagal tiesioginę paskirtį ir be išankstinio kitos Šalies sutikimo neperduoti jos tretiesiems asmenims. Šalys taip pat įsipareigoja nekeisti kitos Šalies perduotos įrangos techninių ir programinių parametrų, nustatymų ir jos kitaip nemodifikuoti daugiau nei tai yra būtina ją naudojant pagal paskirtį. Kiekviena Šalis yra atsakinga už kitai Šaliai perduotos įrangos apskaitą, inventorizaciją, priėmimo – perdavimo organizavimą taip, kaip numatyta Sutarties prieduose.
      9. Užsakovas, o taip pat Paslaugų teikėjas, jei jam Užsakovas Paslaugų teikimo tikslu perdavė Užsakovui priklausančią techninę, programinę ar kitokią įrangą, praradęs, sugadinęs ar kitaip sužalojęs kitos Šalies perduotą įrangą ir/ar atskiras jos dalis, įsipareigoja atlyginti kitos Šalies dėl tokio įrangos ir/ar atskirų jos dalių praradimo, sugadinimo ar kitokio sužalojimo patirtus tiesioginius nuostolius. Šalys susitaria, kad šiame Sutarties punkte nurodytais minimaliais nuostoliais laikoma apskaitoje nurodyta prarastos, sugadintos ar kitaip sužalotos įrangos likutinė vertė.
      10. Užsakovas, nutraukęs šią Sutartį ar bet kurį Sutarties priedą pagal Sutarties 8.3.4 punktą, įsipareigoja sumokėti Paslaugų teikėjui visuose Sutarties prieduose ar atitinkamame Sutarties priede, jei nutraukiamas tik konkretaus Sutarties priedo galiojimas, nurodytus išankstinio nutraukimo mokesčius (jei tokie yra numatyti Sutarties priede), taip pat turi atlyginti Paslaugų teikėjo dėl Sutarties nutraukimo patirtus tiesioginius nuostolius, kiek jų nepadengia Užsakovo sumokėta išankstinio nutraukimo mokesčio suma. Šalys susitaria, kad Paslaugų teikėjo tiesioginiais nuostoliais Užsakovui nutraukus Sutartį ar bet kurį Sutarties priedą pagal Sutarties 8.3.4 punktą, bus laikomi nuostoliai, įskaitant, bet neapsiribojant, nuostolius, kuriuos Paslaugų teikėjas patyrė sumokėdamas netesybas ar nuostolius kompensuojančias sumas Paslaugų teikėjo sutartiniams kontrahentams (subrangovams) dėl Paslaugų teikėjo prisiimtų sutartinių įsipareigojimų nevykdymo, sąlygoto Sutarties ar bet kurio jos priedo nutraukimo Užsakovo iniciatyva ir kurių dydžius bei mokėjimo sąlygas Paslaugų teikėjas buvo iš anksto suderinęs su Užsakovu Sutarties 2.2.23 punkte nustatyta tvarka. Bet kokiu atveju Šalys įsipareigoja dėti maksimalias pastangas (bendradarbiauti, derėtis ir pan.), kad dėl Sutarties ar bet kurio jos priedo nutraukimo Šalies patiriami nuostoliai būtų kuo mažesni.
      11. Paslaugų teikėjas, nutraukęs šią Sutartį ar bet kurį Sutarties priedą pagal Sutarties 8.3.5 punktą, įsipareigoja sumokėti Užsakovui visuose Sutarties prieduose ar atitinkamame Sutarties priede, jei nutraukiamas tik konkretaus Sutarties priedo galiojimas, nurodytus išankstinio nutraukimo mokesčius (jei tokie yra numatyti Sutarties priede), taip pat turi atlyginti Užsakovo dėl Sutarties nutraukimo patirtus tiesioginius nuostolius, kiek jų nepadengia Paslaugų teikėjo sumokėta išankstinio nutraukimo mokesčio suma. Šalys susitaria, kad Užsakovo tiesioginiais nuostoliais Paslaugų teikėjui nutraukus Sutartį ar bet kurį Sutarties priedą pagal Sutarties 8.3.5 punktą bus laikomi nuostoliai, įskaitant, bet neapsiribojant, nuostolius, kuriuos Užsakovas patyrė sumokėdamas netesybas ar nuostolius kompensuojančias sumas tretiesiems asmenims dėl Užsakovo prisiimtų sutartinių įsipareigojimų nevykdymo, tiesiogiai sąlygoto Sutarties ar bet kurio jos priedo nutraukimo Paslaugų teikėjo iniciatyva. Bet kokiu atveju Šalys įsipareigoja dėti maksimalias pastangas (bendradarbiauti, derėtis ir pan.), kad dėl Sutarties ar bet kurio jos priedo nutraukimo Šalies patiriami nuostoliai būtų kuo mažesni.
      12. Šalys įsipareigoja informuoti viena kitą apie bet kokią veiklą arba planus, kurie gali turėti esminės įtakos šios Sutarties įgyvendinimui arba atskirų Paslaugų teikimui.
      13. Apie pastebėtas rizikas, incidentus, klaidas, gedimus, kokybinius pokyčius arba nesklandumus teikiant Paslaugas, Užsakovas įsipareigoja informuoti Paslaugų teikėjo Pagalbos tarnybą Sutarties 1 priede nurodytais kontaktais.
      14. Paslaugų teikėjas gali atsisakyti vykdyti Užsakovo prašymą, užklausą ir/ar kreipinį, jeigu nustatoma, kad prašomi veiksmai sukelia naujas arba padidina esamas informacijos saugos, informacinių technologijų ir telekomunikacijų sistemų patikimumo bei vientisumo rizikas. Tokiu atveju Paslaugų teikėjas nurodo pagrįstas ir konkrečias atsisakymo priežastis bei teikia siūlymus, kaip per protingą ir Šalių suderintą terminą realizuoti Užsakovo poreikį, nedarant grėsmės aukščiau nurodytų objektų saugai.
      15. Užsakovas turi teisę pareikšti pretenzijas dėl Paslaugų neatitikimo Sutartyje ir jos prieduose nustatytiems Paslaugų teikimo reikalavimams per 30 (trisdešimt) kalendorinių dienų nuo tokio neatitikimo paaiškėjimo dienos (jei atitinkamame Sutarties priede nėra nustatytas kitas terminas) ir reikalauti per Šalių sutartą protingą terminą Paslaugų trūkumus pašalinti.
      16. Paslaugų teikėjas įsipareigoja pateikti Užsakovui Šalių raštu suderintas priemones Užsakovo įspėjimų, incidentų, pranešimų, užsakymų ir kitų poreikių registravimo ir vykdymo kontrolei, taip pat priemones Užsakovo duomenų analizei, valdymui bei Paslaugų teikėjo teikiamų Paslaugų stebėjimui ir kontrolei.
      17. Paslaugų teikėjas įsipareigoja visas prekes, paslaugas ir/ar darbus, reikalingus Paslaugų teikimui pagal šią Sutartį, įsigyti vadovaujantis atitinkamais teisės aktais, tame tarpe Lietuvos Respublikos viešųjų pirkimų įstatymu.
      18. Siekdamos, kad pagal šią Sutartį teikiamų Paslaugų apimtys, turinys ir kokybė atitiktų Užsakovo lūkesčius, Šalys susitaria, Paslaugų teikėjui Sutarties 2.2.22 papunktyje nustatyta tvarka iš trečiųjų šalių įsigyjant Paslaugų teikimui tiesiogiai arba didžiąja dalimi Užsakovo Paslaugų teikimui reikalingas informacinių technologijų ir telekomunikacijų prekes, paslaugas ir/ar darbus, abipusiai bendradarbiauti ir iš anksto (t. y. iki pirkimo procedūrų pradžios, sutarties su trečiosiomis šalimis sudarymo ir kt.) tarpusavyje derinti (elektroniniu paštu ar kitu Šalių suderintu būdu) rengiamą dokumentaciją, tame tarpe ketinamų įsigyti prekių, paslaugų ir/ar darbų specifikacijas, apimtis, kainas (kainodarą), šiuo tikslu su trečiosiomis šalimis sudaromų sutarčių nutraukimo sąlygas ir netesybų dydžius bei kt.
      19. Pasikeitus rinkos sąlygomis, taip pat pagal Užsakovo poreikį (pasikeitus Užsakovo veiklos apimtims, turiniui ir kitais atvejais) Šalys įsipareigoja bet kurios iš Šalių iniciatyva peržiūrėti Sutarties ir/ar jos priedų nuostatas, reglamentuojančias Užsakovui teikiamų Paslaugų apimtis, Paslaugų turinį, Užsakovo Paslaugų teikėjui mokėtiną užmokestį už pagal Sutartį teikiamas Paslaugas ir vadovaudamosi galiojančiu bei taikomu viešųjų pirkimų teisiniu reglamentavimu, jas rašytiniu Šalių susitarimu pakeisti, atsižvelgiant į faktinę situaciją.
      20. Jeigu Paslaugų teikėjas, teikdamas Paslaugas, naudojasi Užsakovo infrastruktūra, dėl tokio infrastruktūros naudojimo Šalys susitaria atskiru susitarimu.
      21. Šalys įsipareigoja vykdyti kitus šioje Sutartyje ir jos prieduose numatytus įsipareigojimus.
   9. **Įgalioti asmenys** 
      1. Šalys įsipareigoja paskirti savo įgaliotus asmenis, atsakingus už Paslaugų užsakymo, vykdymo, Paslaugų kokybės ir teikimo kontrolę. Šalių paskirti įgalioti asmenys nurodomi Sutarties priede „Paslaugų valdymas“.
      2. Pasikeitus Šalies įgaliotam asmeniui, ji privalo nedelsiant, bet ne vėliau kaip per 5 (penkias) darbo dienas, informuoti kitą Šalį apie įgalioto asmens pasikeitimą, nurodydama naujo įgalioto asmens įgaliojimus, vardą, pavardę, telefono numerį, elektroninio pašto adresą. Pasikeitus Šalies įgaliotam asmeniui, Šalys rašytiniu susitarimu atitinkamai pakeičia Sutarties priedą, kuriame nurodyti Šalių įgalioti asmenys.
3. **PASLAUGŲ KAINA IR ATSISKAITYMŲ TVARKA**
   1. Už Paslaugų teikėjo pagal Sutartį teikiamas Paslaugas Užsakovas mokės Paslaugų teikėjui užmokestį, kurio dydis ir apskaičiavimo tvarka yra nustatyti Sutarties prieduose, išskyrus atlyginimą už trečiųjų šalių suteiktas paslaugas, kuriam taikomos Sutarties 3.11 punkto sąlygos.
   2. Iki einamojo mėnesio 5 (penktos) darbo dienos Paslaugų teikėjas parengia ir abiems šalims priimtinu būdu (el. paštu, elektroninėje erdvėje ar kitu) pateikia Užsakovo atstovui suteiktų paslaugų perdavimo–priėmimo aktą (už per kiekvieną praėjusį kalendorinį mėnesį suteiktas Paslaugas). Užsakovui abiems šalims priimtinu būdu (raštu, elektroninėje erdvėje ar kitu, neprieštaraujančiu Lietuvos Respublikos teisės aktams, būdu) patvirtinus, jog suteiktos Paslaugos pagal pateiktą priėmimo – perdavimo aktą yra priimamos, Paslaugų teikėjas išrašo PVM sąskaitą faktūrą ir pateikia Užsakovui iki einamojo mėnesio 10 (dešimtos) dienos. Sąskaita apmokėjimui turi būti pateikiama naudojantis elektronine paslauga „E. sąskaita“ (elektroninės paslaugos „E. sąskaita“ svetainė pasiekiama adresu www.esaskaita.eu).
   3. Jei per 10 (dešimt) dienų nuo šios Sutarties 3.2 punkte nurodyto PVM sąskaitos faktūros pateikimo Užsakovui termino pabaigos Paslaugų teikėjas negauna Užsakovo pranešimo, kad Užsakovas PVM sąskaitos faktūros negavo, laikoma, kad tinkamai išrašytą Paslaugų teikėjo PVM sąskaitą faktūrą Užsakovas gavo ne vėliau kaip paskutinę šios Sutarties 3.2 punkte nurodyto PVM sąskaitos faktūros pateikimo Užsakovui termino dieną.
   4. Sutarties prieduose nustatytais atvejais perskaičiuojant Paslaugų kainas, Paslaugų teikėjas įsipareigoja, Užsakovo prašymu, pateikti dokumentus, pagrindžiančius Paslaugų apimtis ir kainas. Bet kokiu atveju Užsakovui gavus valstybinės ar vietos valdžios institucijoms reikalavimą pateikti Sutarties pagrindu teikiamų Paslaugų apimtis ir/ar kainas, Paslaugų teikėjas dės visas įmanomas pastangas, kad minėta informacija Užsakovui būtų pateikta kaip įmanoma skubiau.
   5. Į užmokestį už Paslaugas, apskaičiuotą Sutarties prieduose nustatyta tvarka, yra įtrauktos visos Paslaugų teikėjo išlaidos, susijusios su Paslaugų teikimu, o taip pat visi taikytini mokesčiai, išskyrus pridėtinės vertės mokestį, kuris skaičiuojamas ir mokamas papildomai bei atlyginimą už trečiųjų šalių suteiktas paslaugas, kuriam taikomos Sutarties 3.11 punkto sąlygos.
   6. Šalys aiškiai patvirtina, kad užmokestis už Paslaugas jokia apimtimi neapima užmokesčio už kitas ir/ar papildomas paslaugas, nei numatyta Sutarties prieduose. Dėl užmokesčio už tokias kitas ir/ar papildomas paslaugas, kaip ir numatyta Sutarties 1.3 punkte, Šalys susitars atskirai, laikantis šios Sutarties 1.3 punkte nustatytos tvarkos.
   7. Paslaugų teikėjo PVM sąskaitą faktūrą Užsakovas įsipareigoja apmokėti ne vėliau kaip per 30 (trisdešimt) dienų nuo jos gavimo dienos. Sąskaitos gavimo diena laikoma sąskaitos pateikimo naudojantis elektronine paslauga „E. sąskaita“ data. Vykdydamas mokėjimus, Užsakovas turi teisę, Sutarties 5.1 ir 5.2 punktuose numatytais atvejais, pagrįsta apimtimi sulaikyti apmokėjimą, jei pagrįstai mano, kad Paslaugų teikėjui laiku neįvykdžius savo įsipareigojimų pagal Sutartį arba įvykdžius juos nepilnai/netinkamai, Užsakovas dėl to patyrė tiesioginių nuostolių. Tuo atveju, jei Užsakovas vėluoja visa apimtimi ar iš dalies apmokėti Paslaugų teikėjo pateiktą PVM sąskaitą faktūrą (įskaitant atvejus, kai paaiškėja, kad Užsakovas buvo nepagrįstai sustabdęs apmokėjimą), Paslaugų teikėjas nuo nesumokėtos sumos turi teisę skaičiuoti 0,05 (penkių šimtųjų) procento dydžio delspinigius už kiekvieną uždelstą dieną.
   8. Nepaisant to, kaip bus nurodyta Užsakovo, visi Užsakovo mokėjimai pagal šią Sutartį bus paskirstomi šia tvarka: Paslaugų teikėjas pirmiausia Užsakovo mokėjimą skiria atlyginti turėtoms išlaidoms, susijusiomis su reikalavimo įvykdyti prievolę, atsiradusią iš šios Sutarties, pareiškimu, vėliau – sumokėti delspinigiams, apskaičiuotiems iki Užsakovo mokėjimo gavimo dienos, vėliau – pagrindinei prievolei vykdyti.
   9. Užmokestis už Paslaugas ir užmokestis už kitas ir/ar papildomas paslaugas, kaip numatyta Sutarties 1.3 punkte, sumokamas į Paslaugų teikėjo banko sąskaitą, nurodytą Sutarties 10.8 punkte, arba bet kurią kitą Lietuvos Respublikoje veikiančio banko sąskaitą, kurią Paslaugų teikėjas nurodys atskiru rašytiniu pranešimu.
   10. Užsakovas turi teisę, pateikdamas pranešimą Paslaugų teikėjui, įskaityti visas Paslaugų teikėjo pagal šią Sutartį mokėtinas sumas, kurių reikalavimo terminas yra suėjęs tokio įskaitymo dieną, su Paslaugų teikėjui pagal šią Sutartį mokėtinomis sumomis.
   11. Sutarties vykdymo išlaidų už trečiųjų šalių teikiamas paslaugas (toliau - Pridėtinės išlaidos) atlyginimui taikomos šios sąlygos:
       1. Atsižvelgiant į tai, kad iki Sutarties vykdymo pradžios Užsakovas negalėjo tiksliai apibrėžti Pirkimo objekto specifikos ir apimties, o Paslaugų teikėjas neturėjo realių galimybių iš anksto numatyti ir įvertinti visų Sutarties vykdymo išlaidų ir Sutarties sudarymo metu negalėjo prisiimti rizikos dėl tam tikrų Sutarties vykdymo išlaidų dydžio, Sutartyje nustatomas Pridėtinių išlaidų atlyginimas. Pridėtinės išlaidos nėra įskaitytos į Paslaugų kainą
       2. Šalys susitaria, kad pagal šią Sutartį Pridėtinėmis išlaidomis gali būti laikomos specifinių ar papildomų kompetencijų reikalaujančios informacinių technologijų ir telekomunikacijų sistemų vystymo paslaugos bei papildomų resursų iš Paslaugų teikėjo reikalaujančios informacinių technologijų ir telekomunikacijų sistemų vystymo paslaugos, bei kitos Pridėtinės išlaidos, jei tokios nurodytos Techninėje specifikacijoje
       3. Specifinių ar papildomų kompetencijų bei papildomų resursų reikalaujančiomis trečiųjų šalių informacinių technologijų ir telekomunikacijų sistemų vystymo paslaugomis laikomos trečiųjų šalių paslaugos, kurios teikiamos esant bet kurios iš Šalių iniciatyvai, teikiamos išimtinai Užsakovo naudai bei vykdant Užsakovo pavestą užduotį, siekiant ją įvykdyti maksimaliai kokybiškai bei siekiant geriausio Paslaugų teikimo rezultato. Šios trečiųjų šalių paslaugos yra neatsiejamos nuo Paslaugų teikimo ir yra susijusios su tinkamos kokybės Paslaugų rezultato pristatymu Užsakovui.
       4. Pridėtinės išlaidos nėra apmokestinamos pelno marža. Pridėtines išlaidas planuoja Užsakovas, numatydamas jas savo biudžete. Paslaugų teikėjas, esant Užsakovo poreikiui, pateikia reikiamus duomenis tokių išlaidų planavimui.
       5. Paslaugų teikėjas privalo iš anksto suderinti trečiųjų šalių pasitelkimą su Užsakovo įgaliotu asmeniu (suderinimas elektroniniu paštu laikomas tinkamu ir pakankamu). Užsakovas įsipareigoja apmokėti Paslaugų teikėjo turėtas Pridėtines išlaidas pagal pasitelktos trečiosios šalies Paslaugų teikėjui pateiktas PVM sąskaitas faktūras.
   12. Bendra Paslaugų kaina yra 187.550,00 EUR (šimtas aštuoniasdešimt septyni tūkstančiai penki šimtai penkiasdešimt eurų 00 euro ct), įskaitant PVM. Bendrą Paslaugų kainą sudaro:
       1. Paslaugų kaina – 155.000,00 EUR (šimtas penkiasdešimt penki tūkstančiai eurų 00 euro ct), neįskaitant PVM;
       2. Pridėtinės vertės mokestis (PVM) 21 % - 32.550,00 EUR (trisdešimt du tūkstančiai penki šimtai penkiasdešimt eurų 00 euro ct).

#### PATVIRTINIMAI

* 1. Kiekviena šios Sutarties Šalis, sudarydama šią Sutartį, pareiškia ir patvirtina viena kitai, kad:
     1. ji turi teisę ir reikiamus įgaliojimus sudaryti Sutartį ir įvykdyti visus savo įsipareigojimus, prisiimtus Sutartimi; yra gauti visi reikiami leidimai, pritarimai, sutikimai ir patvirtinimai, kurie yra reikalingi Sutarties vykdymui pagal galiojančius teisės aktus ar Šalių korporacinius dokumentus;
     2. nei šios Sutarties sudarymas, nei Sutartimi prisiimtų įsipareigojimų vykdymas nepažeidžia ir neprieštarauja: (i) jokiam Šaliai privalomam teismo, valstybės ar savivaldos institucijos sprendimui, įsakymui, potvarkiui ar nurodymui; (ii) jokiam sandoriui ar sutarčiai, kurių šalimi yra atitinkama Šalis; ar (iii) Šaliai taikytinų teisės aktų nuostatoms;
     3. Šalies įsipareigojimai pagal Sutartį yra teisėti, galiojantys ir privalomi įsipareigojimai.

1. **ŠALIŲ ATSAKOMYBĖ**
   1. Šalis, laiku neįvykdžiusi savo įsipareigojimų pagal šią Sutartį arba įvykdžiusi juos nepilnai/netinkamai, privalo nedelsdama, bet ne vėliau kaip per 30 (trisdešimt) dienų nuo raštiško kitos Šalies pranešimo gavimo dienos, atlyginti nukentėjusiajai Šaliai visus su prievolės neįvykdymu ar nepilnu/netinkamu įvykdymu susijusius tiesioginius nuostolius (įskaitant (i) baudas, delspinigius bei kitokias finansines sankcijas, paskirtas institucijų, turinčių tokią diskreciją, taip pat apskaičiuotas kitų trečiųjų asmenų vadovaujantis teisės aktais; (ii) nuostolius ar žalą pagal trečiųjų šalių ieškinius ar kitokius reikalavimus, tame tarpe ir kai jie patenkinti ne teismo sprendimo pagrindu). Šalys susitaria, kad tiesioginių nuostolių atlyginimas neatleidžia kaltos Šalies nuo nepilnai/netinkamai įvykdytų įsipareigojimų tinkamo įvykdymo. Šalių atsakomybė yra ribota ir neviršys 20 (dvidešimties) procentų nuo Užsakovo atitinkamiems metams nustatytos ir Šalių suderintos maksimalios visų Paslaugų vertės ir neviršys 1 000 000 EUR (vieno milijono eurų), išskyrus kai žala ar nuostoliai atsirado dėl Šalies tyčios ar didelio neatsargumo. Prievolės neįvykdymu pagal šią Sutartį Šalys taip pat laiko Paslaugų teikėjo nukrypimą nuo Sutarties prieduose nurodyto reakcijos laiko dėl priežasčių priklausančių nuo Paslaugų teikėjo.
   2. Jeigu Šalis be išankstinio kitos Šalies suderinimo ir pažeisdama Sutartyje ar jos prieduose nustatytą tvarką ar tarpusavyje sutartus standartus, pakeičia ar modifikuoja technines sąlygas, už kurias atsako kita Šalis, ir toks pakeitimas ar modifikacija žymiai įtakoja Paslaugų teikimą, kitos Šalies įrenginių ir/ar programinės įrangos veikimą, kitos Šalies atsakomybė dėl pakeistos ar modifikuotos sistemos bei kita atsakomybė, susijusi su tokiu pakeitimu ar modifikacija, yra laikinai sustabdoma, kol kaltoji Šalis ištaiso susidariusią padėtį arba kol Šalys susitaria dėl tokių pakeitimų įtakos kitų Paslaugų teikimui. Tais atvejais, kai kaltoji Šalis yra Užsakovas, neatsižvelgiant į tai, kad Paslaugų teikėjo atsakomybė tokiu atveju yra sustabdoma, Užsakovo įsipareigojimas sumokėti už tokiu būdu paveiktas ir suteiktas Paslaugas išlieka galioti.

* 1. Paslaugų teikėjas atsako už Užsakovo patirtus netiesioginius nuostolius (negautas pajamas), kilusius dėl Sutarties ir (ar) jos priedų netinkamo vykdymo ir (ar) nevykdymo, kai pagrindžiama, kad žala ar nuostoliai atsirado dėl Paslaugų teikėjo tyčios ar didelio neatsargumo. Šiuo atveju atsakomybės apribojimas Paslaugų verte nėra taikomas.
  2. Šalys aiškiai susitaria, kad Paslaugų teikėjas bet kokiu atveju neatsako:
     1. už Paslaugų kokybę ar nutraukimą, jei Paslaugų kokybė neatitinka Sutarties prieduose nustatytų reikalavimų dėl Užsakovo kaltės ar aplinkybių, nepriklausančių nuo Paslaugų teikėjo ar Paslaugų teikėjo pasirinktų trečiųjų asmenų;
     2. už trečiųjų šalių telekomunikacinę įrangą, duomenų tinklus arba paslaugas, išskyrus atvejus, kai jos yra pasirinktos Paslaugų teikėjo arba kai Paslaugų teikėjas ir Užsakovas susitaria kitaip;
     3. už žalą ir/ar nuostolius, kuriuos Užsakovas gali patirti dėl visų trečiųjų asmenų veikimo ir/ar neveikimo, įskaitant, be apribojimų, neleistiną Užsakovo interneto vartotojų veiklą, išskyrus Paslaugų teikėjo darbuotojų ar Paslaugų teikėjo pasirinktų asmenų veiklą.
  3. Paslaugų teikėjas nėra atsakingas už informacijos, Užsakovo ar Užsakovo pasirinktų trečiųjų asmenų perduodamos, saugomos ir kaupiamos naudojantis Paslaugomis, turinį bei jos atitiktį teisės aktams.

1. **KONFIDENCIALUMAS**
   1. Šiai Sutarčiai taikomos Susitarimo dėl konfidencialios informacijos, prie kurio Paslaugų teikėjas yra prisijungęs pasirašydamas 2014 m. sausio 31 d. įsipareigojimą prie Susitarimo dėl konfidencialios informacijos, o Užsakovas – pasirašydamas 2015 m. rugsėjo 16 d. įsipareigojimą prie Susitarimo dėl konfidencialios informacijos, nuostatos. Šalys susitaria, kad abiejų ar bet kurios iš Šalių atžvilgiu nustojus galioti aukščiau nurodytam Susitarimui dėl konfidencialios informacijos, Šalys susitars dėl šios Sutarties papildymo konfidencialumo nuostatomis, kurios įtvirtins ne blogesnę Šalių padėtį nei aukščiau nurodytame Susitarime dėl konfidencialios informacijos.
   2. Jeigu Užsakovas nėra pasirašęs įsipareigojimo prie Susitarimo dėl konfidencialios informacijos, Šalys susitaria, kad sudarys atskirą susitarimą dėl konfidencialios informacijos apsaugos, kuris įtvirtins ne blogesnę Šalių padėtį nei numatyta aukščiau nurodytame Susitarime dėl konfidencialios informacijos.
2. **Nenugalimos jėgos aplinkybės**
   1. Nė viena iš Šalių neatsako už prisiimtų įsipareigojimų visišką ar dalinį neįvykdymą, jeigu ji įrodo, kad įsipareigojimų neįvykdė dėl aplinkybių, kurių ji negalėjo kontroliuoti bei protingai numatyti Sutarties sudarymo metu ir kad protingomis priemonėmis negalėjo užkirsti kelio šių aplinkybių ar jų pasekmių atsiradimui (*force majeure*). Nenugalimos jėgos aplinkybėmis yra laikomos aplinkybės, nurodytos Atleidimo nuo atsakomybės esant nenugalimos jėgos aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840.
   2. Susidarius nenugalimos jėgos aplinkybėms, Šalis nedelsiant, bet ne vėliau kaip per 5 (penkias) dienas, praneša apie tai kitai Šaliai ir nurodo visą su tuo susijusią informaciją.
   3. Jeigu nenugalimos jėgos aplinkybės trunka ilgiau nei 45 (keturiasdešimt penkias) dienas, kita Šalis turi teisę šią Sutartį nutraukti be jokių pasekmių. Sutarties nutraukimas dėl nenugalimos jėgos neatleidžia Šalių nuo iki nutraukimo momento atsiradusių prievolių tinkamo įvykdymo.
3. **SUTARTIES GALIOJIMAS IR NUTRAUKIMO TVARKA**
   1. Sutartis įsigalioja nuo Sutarties pasirašymo ir galioja 18 (aštuoniolika) mėnesių, bet ne ilgiau nei bus išnaudota Sutarties 3.12 punkte nurodyta Bendra Paslaugų kaina. Išnaudojus Sutarties 3.12 punkte nurodytą Bendrą Paslaugų kainą, Sutarties galiojimas pasibaigia, jeigu Sutartis nepakeičiama teisės aktų nustatyta tvarka.
   2. Kiekvienas Sutarties priedas įsigalioja jo pasirašymo dieną, jei Sutarties priede nenurodyta kita jo įsigaliojimo diena, ir galioja iki Sutarties galiojimo termino pabaigos, jei pačiame Sutarties priede nenustatytas kitoks priedo galiojimo terminas, ar Sutarties nutraukimo.
   3. Sutartis ar bet kuris Sutarties priedas gali būti nutrauktas anksčiau 8.1 punkte nurodyto termino (ar Sutarties priede nurodyto termino, jei Sutarties prieduose nustatyti galiojimo terminai):
      1. Šalių rašytiniu susitarimu;
      2. įspėjus raštu prieš 5 (penkias) dienas, jei kita Šalis nevykdo ar netinkamai vykdo šioje Sutartyje numatytus įsipareigojimus, jeigu prieš tai ji buvo kitos Šalies apie tai įspėta raštu ir neištaisė dėl Sutarties nevykdymo ar netinkamo vykdymo susidariusių trūkumų per 30 (trisdešimt) dienų nuo atitinkamo įspėjimo iš kitos Šalies gavimo dienos. Siekiant išvengti bet kokių abejonių, Šalys susitaria, jog Sutarties nutraukimą šio punkto pagrindu iniciavusiai Šaliai netaikomos jokios netesybos;
      3. įspėjus raštu prieš 5 (penkias) dienas, Šaliai tapus nemokia, arba iškėlus jai bankroto bylą, arba pradėjus likvidavimo procedūrą;
      4. Užsakovo iniciatyva, vienašališkai, nesikreipiant į teismą ir nesant Sutarties pažeidimo iš Paslaugų teikėjo pusės, įspėjus Paslaugų teikėją raštu prieš 90 (devyniasdešimt) kalendorinių dienų. Šiuo atveju taikomas šios Sutarties 2.2.15 punkte numatytas Užsakovo įsipareigojimas, jeigu Šalys nesusitaria kitaip;
      5. Paslaugų teikėjo iniciatyva, vienašališkai, nesikreipiant į teismą ir nesant Sutarties pažeidimo iš Užsakovo pusės, įspėjus Užsakovą raštu prieš 90 (devyniasdešimt) kalendorinių dienų. Šiuo atveju taikomas šios Sutarties 2.2.16 punkte numatytas Paslaugų teikėjo įsipareigojimas, jeigu Šalys nesusitaria kitaip;
      6. kitais Sutarties prieduose nustatytais atvejais.
   4. Nutraukus Sutartį bet kuriuo pagrindu, Paslaugų teikėjas turi teisę pasiūlyti Užsakovui perimti jo užsakymu Paslaugų teikėjo nupirktą įrangą už ne didesnę kainą, nei jos likutinė vertė, ar kitomis Šalių suderintomis sąlygomis. Užsakovas, gavęs Paslaugų teikėjo pasiūlymą perimti pagal Užsakovo užsakymą nupirktą įrangą, turi teisę ją perimti iš Paslaugų teikėjo šiame punkte nurodytomis arba kitomis Šalių sutartomis sąlygomis.
   5. Sutarties ar konkrečių jos priedų galiojimo pabaiga ar nutraukimas neatleidžia Šalių nuo iki nutraukimo momento atsiradusių prievolių tinkamo įvykdymo.
   6. Sutarties nutraukimo įsigaliojimo dieną Šalys grąžina viena kitai iš kitos Šalies gautą įrangą, duomenis ar medžiagą, išskyrus atvejus, jei Šalys susitaria kitaip. Visos tokios medžiagos kopijos (netgi dalinės) turi būti saugiai ir negrįžtamai sunaikintos, jeigu to nedraudžia galiojantys įstatymai.
   7. Nutraukus Sutartį, Užsakovas turi teisę perduoti Paslaugų teikimą trečiosioms šalims. Paslaugų teikėjas efektyviai ir profesionaliai privalo padėti perduodant Paslaugų teikimą per Sutartyje numatytą terminą, jeigu Šalys nesusitaria kitaip, o jei Sutartis nutraukiama Sutarties 8.3.2. – 8.3.6 punktuose nustatyta tvarka – per ne ilgesnius, nei Sutarties 8.3.2. – 8.3.6 punktuose nustatytus terminus, išskyrus atvejus, kai Šalys raštu suderina ilgesnius terminus.

1. **TAIKYTINA TEISĖ. GINČŲ SPRENDIMO TVARKA**
   1. Šiai Sutarčiai, taip pat Šalių tarpusavio santykiams, susijusiems su šia Sutartimi taikomi ir ji yra aiškinama vadovaujantis Lietuvos Respublikos teisės aktais.
   2. Bet kokie su šia Sutartimi ar su jos pažeidimu, galiojimu, įsigaliojimu ar nutraukimu susiję ginčai, nesutarimai ar prieštaravimai, jei neišsprendžiami derybų būdu per 30 (trisdešimt) dienų nuo jų kilimo dienos, galutinai sprendžiami kompetentingame Lietuvos Respublikos teisme.
2. **BAIGIAMOSIOS NUOSTATOS**
   1. **Pranešimai** 
      1. Visi pranešimai, prašymai, rašytiniai reikalavimai ar kiti dokumentai pagal šią Sutartį (toliau - “**Pranešimai”**) yra siunčiami šiais adresais:

Siunčiant Paslaugų teikėjui:

Siunčiant Užsakovui:

* + 1. Visi pagal šią Sutartį siunčiami Pranešimai yra laikomi tinkamai pristatyti, jei jie yra įteikiami aukščiau nurodytais adresais gavėjui pasirašant, arba yra pristatomi registruotu arba kurjeriniu paštu, ar išsiunčiami elektroniniu paštu. Kiekviena Šalis privalo pranešti kitai Šaliai apie šioje Sutartyje nurodyto adreso pasikeitimą ne vėliau kaip per 5 (penkias) darbo dienas nuo adreso pasikeitimo dienos. Jei Šalis nepraneša apie adreso pasikeitimą, tai pranešimo siuntimas paskutiniu turimu adresu yra laikomas tinkamu.
  1. **Pakeitimai ir papildymai**
     1. Šios Sutarties pakeitimai, papildymai ar priedai prie jos gali būti atlikti Sutartyje nustatyta tvarka, vadovaujantis galiojančiu bei taikomu viešųjų pirkimų teisiniu reglamentavimu ir galioja tik įforminus juos vienu arba keliais rašytiniais dokumentais, pasirašytais abiejų Šalių.
     2. Sutarties sąlygų keitimu nėra laikomi techninio pobūdžio pirkimo sutarties pakeitimai (pavyzdžiui, Šalių rekvizitai, klaidos) bei atskirų Sutarties vykdymo sąlygų koregavimas Sutartyje numatytomis aplinkybėmis bei sąlygomis (pavyzdžiui, kai Sutartyje nustatyta tvarka Sutartį papildžius naujų paslaugų priedais, reikalinga patikslinti bendrą Sutarties kainą, apmokėjimo už konkrečias paslaugas tvarką, jei konkrečioms paslaugoms ji yra skirtinga ir pan.).
     3. Ši Sutartis jos galiojimo laikotarpiu pagal Šalių poreikį laikantis teisės aktų reikalavimų galės būti papildyta susitarimais ir (ar) papildomais priedais dėl Paslaugų teikimo ir pagal poreikį papildomais susitarimais bus patikslintos Sutarties nuostatos. Sutarties galiojimo laikotarpiu Užsakovui iškilus papildomų susijusių paslaugų poreikiui, Užsakovas, vadovaudamasis ir nepažeisdamas galiojančio bei taikomo viešųjų pirkimų teisinio reglamentavimo (esant poreikiui, atlikęs reikalingas viešojo pirkimo procedūras), pateikia Paslaugų teikėjui prašymą raštu arba elektroniniu paštu, o Paslaugų teikėjas įsipareigoja pasiūlyti Užsakovui tokias paslaugas arba jų alternatyvas per kuo trumpesnį terminą, vadovaudamasis ir nepažeisdamas galiojančio bei taikomo teisinio reglamentavimo (esant poreikiui, atlikęs reikalingas viešojo pirkimo procedūras tokioms paslaugoms teikti). Šalys atskirai susitaria dėl tokių paslaugų, jų specifikacijos, kokybės lygio reikalavimų ir užmokesčio už jas, sudarydamos atskirą arba pakeisdamos esamą Sutarties priedą. Nuo susitarimo, kuriuo Šalys susitaria dėl tokių paslaugų teikimo, įsigaliojimo datos, šios paslaugos laikomos Paslaugomis ir joms taikomos visos Sutarties nuostatos.
  2. **Teisių ir pareigų perleidimas**
     1. Šalys sutinka, kad teisės aktų nustatyta tvarka reorganizavus Užsakovo įmonę ar pasikeitus Užsakovo teisiniam statusui ar jei dėl Užsakovo funkcijų ar jų dalies perdavimo šios Sutarties pagrindu Užsakovui kylantys įsipareigojimai perduodami trečiajai šaliai ar Užsakovo asocijuotiems asmenims, be raštiško Paslaugų teikėjo sutikimo Užsakovo teisių ir pareigų perėmėjas nuo teisių ir pareigų perėmimo momento tampa Sutarties Šalimi, perimančia visas šios Sutarties pagrindu Užsakovo prisiimtas teises ir pareigas. Esant Paslaugų teikėjo pareikalavimui, Užsakovas pateikia Paslaugų teikėjui dokumentus, patvirtinančius Užsakovo teises ir pareigas perimančios trečiosios šalies finansinius pajėgumus ir kitus būtinus dokumentus. Šalys sutinka, kad apie šiame punkte nustatytą teisių ir pareigų perėmimą Užsakovas arba jo teisių ir pareigų perėmėjas Paslaugų teikėją informuoja teisės aktų nustatyta tvarka ir Šalys atskiro Sutarties pakeitimo nesudaro, o rašytinis pranešimas dėl Šalies keitimo laikomas neatskiriama Sutarties dalimi, kuris įsigalioja nuo pranešime nurodytos datos.
     2. Paslaugų teikėjo šalies keitimas galimas dėl teisės aktų nustatyta tvarka pradėtos Paslaugų teikėjo reorganizavimo, įskaitant jungimą ir skaidymą, atskyrimo ar bankroto procedūros ar pasikeitus Paslaugų teikėjo statusui ar jei Paslaugų teikėjo funkcijas ar jų dalį sandorio pagrindu perima trečioji šalis. Paslaugų teikėjas privalo ne vėliau kaip prieš 30 (trisdešimt) darbo dienų iki Paslaugų teikėjo teisių ir pareigų perėmimo momento apie tai raštu informuoti Užsakovą ir kartu su minėtu raštu pateikti Paslaugų teikėjo teisių ir pareigų perėmėjo pašalinimo pagrindų nebuvimą ir kvalifikaciją patvirtinančius dokumentus. Paslaugų teikėjo teisių ir pareigų perėmėjas privalo turėti ne mažesnę kvalifikaciją nei Paslaugų teikėjas, su kuriuo buvo sudaryta Sutartis, kvalifikaciją, vertinant pagal kriterijus, kurie buvo nustatyti Pirkimo dokumentuose. Užsakovas, gavęs Paslaugų teikėjo raštą kartu su visais Paslaugų teikėjo teisių ir pareigų perėmėjo pašalinimo pagrindų nebuvimą ir kvalifikaciją patvirtinančiais dokumentais, ne vėliau kaip per 10 (dešimt) darbo dienų įvertina pateiktų dokumentų turinį ir raštu pritaria arba atsisako pritarti Sutarties Šalies pasikeitimui. Užsakovui pritarus, pasirašomas Sutarties pakeitimas. Šalys pareiškia ir patvirtina, kad toks Paslaugų teikėjo teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Sutarties galiojimui. Paslaugų teikėjas neįgyja teisės perduoti savo teisių ar pareigų pagal šią Sutartį trečiajai šaliai be išankstinio raštiško Užsakovo sutikimo. Šios sąlygos nesilaikymas laikomas esminiu Sutarties pažeidimu.
  3. **Privalomumas teisių perėmėjams**

Ši Sutartis lieka galioti teisių bei pareigų pagal šią Sutartį perėmėjų atžvilgiu.

* 1. **Nuostatų atskiriamumas**

Jei kuri nors šios Sutarties nuostata yra pripažįstama negaliojančia arba neįgyvendinama, kitos šios Sutarties nuostatos lieka pilnai galioti. Šios Sutarties nuostata, kuri yra pripažinta negaliojančia ar neįgyvendinama tik iš dalies ar tik tam tikra apimtimi, išliks galioti ta apimtimi, kiek ji nebuvo pripažinta negaliojančia arba neįgyvendinama.

##### **Sutarties egzemplioriai**

Ši Sutartis yra sudaryta 2 (dviem) egzemplioriais lietuvių kalba, po vieną egzempliorių kiekvienai Sutarties Šaliai.

##### **Sutarties priedai**

* + 1. Sutarties priedai yra neatskiriama Sutarties dalis ir turi tokią pačią teisinę galią kaip ir Sutartis.
    2. Sutarties priedai:
       1. 1 priedas - Techninė specifikacija su priedais;
       2. 2 priedas - Įkainiai;
       3. 3 priedas - Duomenų tvarkymo sutartis;
       4. 4 priedas - Įkainių perskaičiavimo taisyklės.
  1. **Šalių rekvizitai ir parašai**

|  |  |
| --- | --- |
| **Paslaugų teikėjas:**  **UAB „Ignitis grupės paslaugų centras”**  Juridinio asmens kodas 303200016  PVM mokėtojo kodas LT100008194913  Buveinės adresas: A. Juozapavičiaus g. 13, Vilnius  Atsiskaitomoji sąskaita: LT557400045608223810  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **Užsakovas**:  **UAB Vilniaus kogeneracinė jėgainė**  Juridinio asmens kodas 303782367  PVM mokėtojo kodas LT 100009225717  Buveinės adresas: Žvejų g. 14. LT-09310 Vilnius  Atsiskaitomoji sąskaita: LT987300010150805550  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

2 priedas

**Įkainiai**

|  |  |  |  |  |
| --- | --- | --- | --- | --- |
| **Nr.** | **Paslauga** | | **Matavimo vnt.** | **Įkainis, Eur be PVM už mato vnt.** |
| **A** | **B** | | **C** | **D** |
| 1. | Centralizuota naudotojų paskyrų valdymo paslauga (AD) | | Naudotojų sk. | 1,84 |
| 2. | Elektroninio pašto paslauga (EXCHANGE) | | Pašto dėžučių sk. | 2,21 |
| 3. | Failų apsikeitimo paslauga (FAP) | | Naudotojų sk. | 1,63 |
| 4. | Failų dalinimosi sistema (FDS) | | GB sk. | 0,29 |
| 5. | Infrastruktūros kibernetinio saugumo sistemoms valdymo paslaugos (IKSS) | | Darbuotojų sk. | 0,75 |
| 6. | Interneto paslauga galutiniams vartotojams (INET) | | Naudotojų sk. | 3,13 |
| 7. | Kompiuterinės darbo vietos licencijos naudotojams E3 (KDV LIC MULTI ) | | Naudotojų sk. | 24,00 |
| 8. | Kompiuterinės darbo vietos licencijos naudotojams F1 (KDV LIC) | | Naudotojų sk. | 6,29 |
| 9. | Kompiuterinės darbo vietos aptarnavimo paslauga (KDV PRIEZ) | | Kompiuterių sk. | 14,31 |
| 10. | Nuotolinio VPN prisijungimo paslauga naudotojui (KDV VPN) | | Naudotojų sk. | 1,26 |
| 11. | Mobiliųjų įrenginių valdymo paslauga (MDM) | | Įrenginių sk. | 0,73 |
| 12. | Mobilaus telefoninio ryšio administravimo ir įrenginių valdymo paslauga (MOBI PRIEZ) | | Naudotojų sk. | 2,86 |
| 13. | Nuotolinės VPN prieigos naudotojų stebėjimo sprendimas (OBIT) | | Naudotojų sk. | 5,00 |
| 14. | Vietinio tinklo paslauga (OLAN) | | Įjungtų į LAN įrenginių sk. | 6,13 |
| 15. | Organizacinės technikos aptarnavimo paslauga (OP PRIEZ) | | Įrenginių sk. | 20,59 |
| 16. | Saugaus spausdinimo paslauga (OP SAUG) | | Įrenginių sk. | 8,57 |
| 17. | Laidinio telefoninio ryšio paslauga (PSTN PRIEZ) | | Naudotojų sk. | 9,08 |
| 18. | Virtualių serverių talpinimas (VIRTSERV) | | 1 vCPU; 1 GB RAM; 1 GB HDD kaina | 58,00 |
| 19. | Vietinių tinklų sujungimo paslauga (LAN VPN) | | Sujungimų sk. | 108,78 |
| 20. | Kamieninio duomenų perdavimo tinklo paslauga (WAN) | | Tinklo mazgai ir sparta, procentinis pasiskirstymas | 238,92 |
| 21. | Bevielio vietinio duomenų tinklo paslauga (WLAN) | | Prieigos taškų sk. | 49,29 |
| 22. | Telekonferencinės įrangos priežiūros paslauga (KONF) | | Komplektų sk. | 14,11 |
| 23. | Papildoma programinė įranga: | |  |  |
| 23.1. | Microsoft Project Online Essentials arba kita analogiška programinė įranga | | Vnt. | 4,86 |
| 23.2. | Microsoft Project Online Professional arba kita analogiška programinė įranga | | Vnt. | 17,19 |
| 23.3. | Microsoft Project Online Premium arba kita analogiška programinė įranga | | Vnt. | 38,20 |
| 23.4. | Microsoft Visio Online 1 planas arba kita analogiška programinė įranga | | Vnt. | 3,47 |
| 23.5. | Microsoft Visio Online 2 planas arba kita analogiška programinė įranga | | Vnt. | 8,60 |
| 23.6. | Anglonas 2 arba kita analogiška programinė įranga | | Vnt. | 2,41 |
| 23.7. | Adobe Acrobat arba kita analogiška programinė įranga | | Vnt. | 19,14 |
| 23.8. | ABBYY FineReader arba kita analogiška programinė įranga | | Vnt. | 6,78 |
| 23.9. | Standartizuotos kompiuterinės darbo vietos disko šifravimas (Bitlocker) | | Įrenginių sk. | 0,43 |
| 23.10. | Power BI PRO verslo analitikos įrankis Power BI PRO arba kita analogiška programinė įranga | | Vnt. | 7,08 |
| 23.11. | Camtasia arba kita analogiška programinė įranga | | Vnt. | 7,60 |
| 23.12. | Sąmatos arba kita analogiška programinė įranga | | Vnt. | 7,30 |
| 24. | Kompiuterinių darbo vietų nuoma (atitinkanti Ignitis grupės kompiuterinių darbo vietų standartą): | |  |  |
| 24.1. | Nešiojamas kompiuteris 1 tipas: aukščiausio lygio vadovams1 | | Įrenginių sk. | 45,91 |
| 24.2. | Nešiojamas kompiuteris 2 tipas: visiems darbuotojams (ekrano dydis 14‘‘)1 | | Įrenginių sk. | 32,78 |
| 24.3. | Nešiojamas kompiuteris 3 tipas: visiems darbuotojams (didesnio našumo) (ekrano dydis 15‘‘)1 | | Įrenginių sk. | 35,55 |
| 24.4. | Nešiojamas kompiuteris 4 tipas: visiems darbuotojams (ekrano dydis 12-13‘‘)1 | | Įrenginių sk. | 33,26 |
| 24.5. | Stacionarus kompiuteris: visiems darbuotojams (viskas viename)1 | | Įrenginių sk. | 26,94 |
| 24.6. | Stacionarus kompiuteris: visiems darbuotojams (didesnio našumo)1 | | Įrenginių sk. | 20,65 |
| 24.7. | Planšetinis kompiuteris: visiems darbuotojams (ekrano dydis 9,7‘‘)1 arba lygiavertis | | Įrenginių sk. | 19,33 |
| 24.8. | Sąsajų išplėtimo įrenginiai suderinami su nešiojamais kompiuteriais: | |  |  |
| 24.8.1. | Sąsajų išplėtimo įrenginiai suderinami su nešiojamu kompiuteriu 1 tipas: aukščiausio lygio vadovams1 | | Įrenginių sk. | 6,75 |
| 24.8.2. | Sąsajų išplėtimo įrenginiai suderinami su nešiojamu kompiuteriu 2 tipas: visiems darbuotojams1 | | Įrenginių sk. | 4,17 |
| 24.8.3. | Sąsajų išplėtimo įrenginiai suderinami su nešiojamu kompiuteriu 3 tipas: visiems darbuotojams (ekrano dydis 12-13‘‘)1 | | Įrenginių sk. | 4,17 |
| 24.9. | Monitorius (ekrano dydis 23-24‘‘)1 | | Įrenginių sk. | 5,08 |
| 24.10. | Monitorius (ekrano dydis 27‘‘)1 | | Įrenginių sk. | 10,28 |
| 25. | Telekonferencinės įrangos nuoma: | |  |  |
| 25.1. | Telekonferencinės įrangos rinkinys: Digital room | | Komplektų sk. | 292,54 |
| 25.2. | Telekonferencinė įranga mažai salei (1-6 vietos) | | Komplektų sk. | 53,71 |
| 25.3. | Telekonferencinė įranga vidutinei salei (7-15 vietos) | | komplektų sk. | 142,50 |
| 25.4. | Telekonferencinė įranga didelei salei (16 ir daugiau vietų) | | Komplektų sk. | 176,88 |
| 26. | Organizacinės technikos nuoma: | |  |  |
| 26.1. | Daugiafunkcinis įrenginys Kyocera Ecosys M2040dn arba lygiavertis1 | | Įrenginių sk. | 8,31 |
| 26.2. | Daugiafunkcinis įrenginys Kyocera M3655idn arba lygiavertis1 | | Įrenginių sk. | 34,18 |
| 26.3. | Daugiafunkcinis įrenginys Kyocera M4125idn arba lygiavertis1 | | Įrenginių sk. | 38,87 |
| 26.4. | Daugiafunkcinis įrenginys Kyocera TASKalfa 4002i arba lygiavertis1 | | Įrenginių sk. | 62,80 |
| 26.5. | Daugiafunkcinis įrenginys Kyocera TASKalfa 6003i arba lygiavertis1 | | Įrenginių sk. | 104,14 |
| 26.6. | Daugiafunkcinis įrenginys Kyocera M6235cidn arba lygiavertis1 | | Įrenginių sk. | 22,88 |
| 26.7. | Daugiafunkcinis įrenginys Kyocera TASKalfa 2553ci arba lygiavertis1 | | Įrenginių sk. | 58,25 |
| 26.8. | Daugiafunkcinis įrenginys Kyocera TASKalfa 4053ci arba lygiavertis1 | | Įrenginių sk. | 76,67 |
| 26.9. | Daugiafunkcinis įrenginys Kyocera TASKalfa 6053ci arba lygiavertis1 | | Įrenginių sk. | 118,32 |
| 26.10. | Projektorius 1 tipas: EPSON EB-955WH arba lygiavertis1 | | Įrenginių sk. | 15,16 |
| 26.11. | Projektorius 1 tipas: EPSON EB-980W arba lygiavertis1 | | Įrenginių sk | 13,01 |
| 26.12. | Projektorius 1 tipas: EPSON EB-1780W arba lygiavertis1 | | Įrenginių sk. | 14,10 |
| 27. | Mobiliųjų telefonų nuoma (atitinkanti Ignitis grupės standartą): | |  |  |
| 27.1. | Mobilusis telefonas 1 tipas: Generaliniam direktoriui, valdybos nariams1 | | Įrenginių sk. | 49,17 |
| 27.2. | Mobilusis telefonas 2 tipas: aukščiausio lygio vadovams (išskyrus generalinį direktorių)1 | | Įrenginių sk. | 35,00 |
| 27.3 | Mobilusis telefonas 3 tipas: Funkciniams vadovams, funkcinių sričių vadovams1 | | Įrenginių sk. | 27,50 |
| 27.4. | Mobilusis telefonas 4 tipas: vidutinio lygio vadovams1 | | Įrenginių sk. | 20,00 |
| 27.5. | Mobilusis telefonas 5 tipas: specialistams/visiems darbuotojams1 | | Įrenginių sk. | 10,00 |
| 28. | Kitos įrangos remonto ir priežiūros paslaugos2 | | Val. | 18,82 |
| 29. | Technologinio vietinio duomenų tinklo paslauga (TLAN) | | Sprendimas | 1070,87 |
|  | |